Asiakasmaksulain muutoksessa lakiin lisättiin uusi pykälä 2 a §, jonka tarkoituksena on muun muassa selkeyttää ja vahvistaa sitä periaatetta, että maksun periminen kuuluu nimenomaan kunnalle, ei palveluntarjoajalle.
Palveluntuottajan tulee ilmoittaa kunnalle sen tarvitsemat tiedot laskuttamista varten, ja näiden tietojen perusteella kunta muodostaa ja lähettää laskun asiakkaalle. Periaatteena siis on, että kunta tai kuntayhtymä (sairaanhoitopiiri/erityishuoltopiiri) laskuttaa järjestämänsä palvelun maksut (myös VPL kuljetuspalvelun omavastuuosuuden, josta säädetään asiakasmaksulainsäädännössä).
Tämä lain yleisperiaate koskee kaikkia kunnan järjestämisvastuulla olevia asiakasmaksulaissa säädettyjä maksuja. Säännös vahvistaa asiakkaan oikeusturvaa ja näin kunnalla on jatkossa myös kattavampi tieto asiakkaan kokonaismaksurasituksesta.